
Uznesenie Okresný súd Vranov nad Topľou v právnej veci starostlivosti súdu o maloletú A. B., nar. XX.XX.XXXX, bytom pri matke, zastúpenú kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, za účasti rodičov, matky C. B., nar. XX.XX.XXXX, trvale bytom D. XXX/XX, E. F. G. a otca E. B., nar. XX.XX.XXXX, trvale bytom H. F. XX/X, E. F. G., o nariadenie neodkladného opatrenia, takto rozhodol: N a r i a ď u j e toto neodkladné opatrenie: Súd u k l a d á matke C. B., nar. XX.XX.XXXX odovzdať maloletú A. B., nar. XX.XX.XXXX, do dočasnej starostlivosti I. J. B. K. L. J., J. XXXX/X, J.. Neodkladné opatrenie bude trvať do právoplatného skončenia konania vedeného na Okresnom súde Vranov nad Topľou pod sp. zn. 6P/39/2025, najdlhšie však na obdobie šiestich mesiacov od vykonateľnosti tohto uznesenia. odôvodnenie: 1. Na základe podnetu Úradu práce, sociálnych vecí a rodiny Vranov nad Topľou tunajší súd uznesením č. k. 6P/39/2025 - 16 zo dňa 14.04.2025 začal bez návrhu konanie o nariadenie neodkladného opatrenia vo veciach osobnej starostlivosti o maloleté dieťa a konanie o uloženie výchovného opatrenia podľa § 37 ods. 3 písm. b) Zákona o rodine vo forme pobytu v I. J. B. K. L. J., J. XXXX/X, J.. 2. Z obsahu podnetu vyplýva, že rodina je orgánom sociálnoprávnej ochrany detí a sociálnej kurately vedená v evidencii problémových rodín od roku 2005. Rodina nebola pravidelne monitorovaná. Na základe podnetu plnoletej sestry D. M., nar. XX.XX.XXXX o nezabezpečovaní dostatočnej starostlivosti zo strany matky o mal. A., bolo orgánu sociálnoprávnej ochrany detí a sociálnej kurately oznámené, že matka v nadmernej miere požíva alkoholické nápoje. Mal. A. B. žije v spoločnej domácnosti s matkou, C. B., v mestskom byte vo E. F. G.. Mal. A. trpí postihnutím downovho syndrómu. Je žiačkou 9. ročníka N. O. P. E. J.. Ide o žiačku so špeciálnymi výchovno – vzdelávacími potrebami. Matka mal. dieťaťa je nezamestnaná, je takmer bez príjmu, nemá nárok na dávky a príspevky v hmotnej núdzi, v dôsledku dlhu na Mestskom úrade E. F. G.. V domácnosti sa zdržiavajú aj plnoletí bratia mal. A., C. B., nar. XX.XX.XXXX a C. B., nar. XX.XX.XXXX, ktorí na uvedenej adrese nemajú trvalý pobyt, avšak matka ich púšťa do bytu. Tam sa práve oni dopúšťajú fyzického násilia nasmerovaného nielen voči sebe, ale aj voči matke, často má modriny po tele. Aj plnoletí bratia sú často pod vplyvom alkoholu. Svedkom celej situácie v rodine je mal. A., ktorá pociťuje v domácnosti strach. Plnoletej sestre, Q. B., nar. XX.XX.XXXX, sa zdôverila, že chce zomrieť. Počas týždňa je mal. A. na internáte, avšak prichádza domov v piatok poobede a v nedeľu ju odprevádza plnoletá setra Q. naspäť na internát. Do určitého času, matka každý piatok chodila pre mal. A. na internát do J.. Naposledy sa však stalo, že matka prišla pre maloletú pod výrazným vplyvom alkoholu a následne s ňou cestovala vo vlaku domov. Toho času už sestru sprevádza na internát a
odprevádza ju domov plnoletá sestra Q., ktorá študuje na Vysokej škole v J.. Matka maloletej už dlhý čas bojuje so závislosťou na alkohole. Nie je liečená na psychiatrickej ambulancii. Odmieta pomoc a tvrdí, že nemá problémy s alkoholom. V minulosti dochádzalo k fyzickému a psychickému týraniu matky zo strany otca mal. detí E. B., nar. XX.XX.XXXX. U detí dochádzalo k psychickému týraniu zo strany otca. Otec mal. detí nebýva toho času v spoločnej domácnosti. Pred nedávnom sa vrátil z výkonu trestu odňatia slobody a naďalej dochádza aj u neho k požívaniu alkoholických nápojov. Nikto z príbuzných neprejavil záujem o zverenie maloletého dieťaťa do náhradnej osobnej starostlivosti. Plnoletá sestra, D. M., nemá vytvorené bytové podmienky potrebné pre zabezpečenie osobnej starostlivosti o mal. A.. Má založenú rodinu a zabezpečuje celodennú starostlivosť o svoje maloleté dieťa. Plnoletá sestra Q. B., nar. XX.XX.XXXX študuje na vysokej škole v J.. Počas týždňa je na priváte spolu s ďalšími spolužiakmi a počas víkendov sa nezdržiava v mieste trvalého bydliska, ale odchádza za priateľom do jeho domácnosti. Umiestnenie maloletého dieťaťa do zariadenia na výkon rozhodnutia súdu je aktuálne jediným možným riešením na ochranu jeho života a zdravia, nakoľko v súčasnosti nie je možné, aby maloleté dieťa vyrastalo v rodinnom prostredí, kde je svedkom agresivity a požívania alkoholu v nadmernej miere. Úrad práce sociálnych vecí a rodiny Vranov nad Topľou z uvedených dôvodov odporúčal nariadiť neodkladné opatrenie a maloletú dočasne zveriť do starostlivosti Centra pre deti a rodiny J. a vo veci samej uložiť maloletej výchovné opatrenie vo forme pobytu v uvedenom zariadení. 3. Podľa rodného listu sa mal. A. B. narodila dňa XX.XX.XXXX z matky C. B., nar. XX.XX.XXXX a otca E. B., nar. XX.XX.XXXX. 4. K podnetu bola pripojená správa Okresného riaditeľstva Policajného zboru Vranov nad Topľou, odboru poriadkovej polície, z ktorej vyplýva, že C. B., nar. XX.XX.XXXX, bytom E. F. X má v evidencii priestupkov 2 skutky a v evidencii trestných činov 3 skutky. C. B., nar. XX.XX.XXXX, trvale bytom E. F. X má v evidencii priestupkov 13 skutkov a v evidencii trestných činov 3 skutky. Vzhľadom na spôsob vedenia evidencie priestupkov a trestných činov nebolo možné zistiť, či niektorý z šetrených skutkov sa stal za prítomnosti maloletej A. B., nar. XX.XX.XXXX. 5. Z pripojenej správy Mestského úradu E. F. G. je zrejmé, že rodičia maloletej sú od roku 2017 rozvedení a toho času sú obaja nezamestnaní, vedení v evidencii uchádzačov o zamestnanie na príslušnom Úrade práce sociálnych vecí a rodiny. Matka býva v jednoizbovom byte. Byt pôsobí nie práve útulným a uprataným dojmom, všade je prítomné porozhadzované šatstvo. V predmetnom byte menovaná žije s dcérou mal. A. B., nar. XX.XX.XXXX a s dcérou Q. B., nar. XX.XX.XXXX. Pri rozhovore pani B. uviedla, že svojej dcére poskytuje dostatočnú starostlivosť a opateru. Z miestnych zdrojov je známe, že v rodine sa nadmerne požíva alkohol. S bývalým manželom neudržiava kontakt a údajne ani jej dcéry nejavia o otca záujem. Podľa jej slov otec platí výživné na mal. dcéru A., podľa možností. Na otázku, či nadmerne požíva alkoholické nápoje odpovedala: „Občas si dám pivo, ale neopíjam sa“. Mal. A. B. sa narodila s genetickým ochorením (Downov syndróm) a navštevuje 9. ročník O. P. O. E. J.. Počas týždňa je ubytovaná v školskom internáte, kam ju doprevádza a zároveň na konci týždňa vyzdvihne jej sestra Q. B., ktorá študuje na vysokej škole v meste J.. Z rozhovoru s triednou učiteľkou Špeciálnej internátnej školy v J. bolo zistené, že matku pani B. veľmi nepozná, je obtiažne sa s ňou telefonicky skontaktovať, školské záležitosti v prevažnej miere konzultuje so sestrou mal. A., Q. B.. Z jej vyjadrenia ďalej vyplynulo, že mal. A. nejaví známky zanedbania, nezanedbáva školskú dochádzku, v prípade absencie na vyučovaní má ospravedlnenie. Pri rozhovore sa zmienila, že mal. A. je zhovorčivá, občas si domýšľa a poukázala na citáciu mal. A.: „Matka bola opitá a občas u nich doma prespáva jej brat, ktorý je bezdomovec a tiež bol opitý“. Podľa vyjadrenia vychovávateľky školského internátu, mal. A. prichádza na školský internát v upravenom a čistom oblečení, má všetky potrebné veci a nejaví známky zanedbania. Mal. A. je veselej a srdečnej povahy, veľmi zhovorčivá. Vychovávateľka poukázala na citáciu mal. A.: „Keď sa moja sestra vydá, budem bývať s ňou“. Ďalej uviedla, že matka sa o dieťa stará a dcéra A. ju má rada. Poplatky za služby spojené s ubytovaním za školský internát uhrádza nie na čas, je potrebné matku vyzvať k úhrade. Matka spolupracuje so školským internátom dobre. 6. Zo správy Spojenej internátnej školy J. vyplýva, že mal. A. je v školskom roku 2024/2025 žiačkou 9. ročníka, plní si desiaty rok povinnej školskej dochádzky. Ide o žiačku so špeciálnymi výchovnovzdelávacími potrebami. Jej prospechové výsledky sú veľmi dobré. V tomto šk. roku 2024/25 vymeškala v 1. polroku spolu 114 ospravedlnených vyučovacích hodín. Vymeškané vyučovacie hodiny boli riadne matkou ospravedlnené lekárskym potvrdením. Príprava na vyučovanie je riadne zabezpečovaná, keďže žiačka je počas týždňa ubytovaná na školskom internáte, kde na to dohliada vychovávateľka a pomocné
vychovávateľky. V kolektíve triedy je žiačka veľmi obľúbená, spoločenská, pedagógov a dospelých rešpektuje. Komplexne pravidelnejšie s matkou komunikuje vychovávateľka z internátu, ktorá je pri preberaní dcéry väčšinou piatok. Komunikáciu s matkou vychovávateľka prezentuje ako veľmi dobrú, nepôsobila dezorientovane, resp. agresívne. Aktuálne A. v nedeľu do internátu a piatok z internátu sprevádza sestra, ktorá študuje v J.. Počas posledného obdobia (cca v priebehu marca 2025) A. prezentovala, že jej matka počas víkendu mala fyzický konflikt s bratom A.. Potvrdila aj požitie alkoholu matkou a bratom. V tomto smere to maloletá emočne prežívala, čo prezentovala aj učiteľom. Vzhľadom na jej mentálnu úroveň počas pobytu na internáte negatívne spomienky vytesnila a postupne danú situáciu nespomínala. Problémy zaznamenali s platbami za pobyt na internáte a stravné, keďže platby sú sporadické a v omeškaní. Po viacerých naliehaniach zo strany školy je úhrada zrealizovaná, väčšinou od súrodencov mal. A.. 7. Rozsudkom tunajšieho súdu sp. zn. 2T/111/2014 zo dňa 3.12.2014 bol otec dieťaťa uznaný za vinného zo zločinu týrania blízkej a zverenej osoby, ktorého dopustil voči svojej manželke s tým, že u nej sa prejavil aj syndróm týranej osoby, opakovane nadával aj dcére D., viackrát ju udrel, ale so zraneniami nešla na ošetrenie, za čo mu bol uložený trest odňatia slobody v trvaní troch rokov. 8. Okresný súd Vranov nad Topľou rozsudkom sp. zn. 12T/1/2017 zo dňa 12.04.2017 uznal otca mal. dieťaťa za vinného z prečinu nebezpečného vyhrážania, ktorého sa dopustil voči svojej manželke, ktorej sa vyhrážal smrťou, a to závažnejším spôsobom konania – so zbraňou. Otcovi dieťaťa bol uložený trest odňatia slobody v trvaní 20 mesiacov a ochranné protialkoholické liečenie ústavnou formou. 9. Rozsudkom Okresného súdu Vranov nad Topľou sp. zn. 6P/28/2017 zo dňa 24.08.2017 bolo manželstvo rodičov mal. dieťaťa rozvedené a upravené rodičovské práva a povinností na čas po rozvode. V tom čase maloletí C., nar. XX.XX.XXXX a Q., nar. XX.XX.XXXX a mal. A. boli zverení do osobnej starostlivosti matky a otec bol zaviazaný platením výživného na každé dieťa v zákonom minimálnej výške. 10. Z rozvodového spisu bolo zistené, že u otca mal dieťaťa bol znaleckým posúdením zistený chronický alkoholizmus s rozvinutou závislosťou s poruchami správania v zmysle agresívnych prejavov. Maloleté deti prežívali negatívne a konfliktné situácie v rodine, deti otca odmietali. 11. Na tunajšom súdu sa vedie konanie o obmedzenie spôsobilosti na právne úkony matky mal. dieťaťa, C. B. na návrh jej dcéry D. M.. Navrhovateľka navrhuje, aby súd matku mal. dieťaťa obmedzil v spôsobilosti na právne úkony v tom rozsahu, že nie je spôsobilá rozhodovať o svojom zdravotnom stave a o umiestnení svojej osoby do zdravotníckej starostlivosti. V návrhu uviedla, že jej mama už dlhý čas bojuje so závislosťou na alkohole. Nelieči na psychiatrickej ambulancii. Odmieta pomoc a tvrdí, že nemá problémy s alkoholom. Situácia sa zhoršuje, pretože v domácnosti, kde býva mama a jej sestra bývajú aj jej plnoletí bratia, ktorí sú agresívni. Svedkom takéhoto správania je aj najmladšia sestra, ktorá je počas týždňa na internáte, avšak prichádza domov v piatok a v nedeľu odchádza naspäť. Bratia fyzicky útočia na mamu, často má modriny po tele. Spolu v rodine prežívajú neustály strach. Konanie je vedené na tunajšom súde pod sp. sn. 6Ps/4/2025. 12. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 13. V zmysle § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 14. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 15. Ako vyplýva z § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 16. V zmysle § 360 ods. 1 zákona č. 161/2015 Z. z. Civilného mimosporového poriadku (ďalej len „CMP“) neodkladné opatrenie možno nariadiť aj bez návrhu v konaniach, ktoré možno začať aj bez návrhu.
17. Podľa § 367 ods. 1 CMP neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 18. V zmysle § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 19. V zmysle § 367 ods. 3 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 20. Podľa § 367 ods. 4 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 21. Podľa § 367 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 22. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia v zmysle podnetu Úradu práce, sociálnych vecí a rodiny Vranov nad Topľou. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 23. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. Pre posúdenie najlepšieho záujmu dieťaťa je potrebné vychádzať z práv dieťaťa zakotvených predovšetkým v Dohovore o právach dieťaťa. Článok 3 odsek 1 Dohovoru o právach dieťaťa zaručuje dieťaťu právo na posúdenie jeho najlepších záujmov a ich prvoradé zohľadnenie pri akýchkoľvek krokoch alebo rozhodnutiach, ktoré sa ho týkajú, tak vo verejnej, ako aj v súkromnej sfére. 24. Súd môže o nariadení neodkladného opatrenia rozhodnúť len na základe osvedčenia tvrdených skutočností bez toho, aby musel byť tvrdený nárok nepochybne preukázaný. Súd sa obmedzí len na osvedčenie najzákladnejších skutočností, z ktorých možno vyvodiť nutnosť bezodkladnej úpravy pomerov, pričom tieto musia byť takého charakteru, že ak by k bezodkladnej úprave pomerov nedošlo, mohlo by dôjsť k nezvrátiteľnému následku alebo stavu, ktorý by bol zvrátiteľný len s neprimeraným úsilím a nákladmi, resp. len s veľkými ťažkosťami. 25. Súd sa stotožnil so skutkovými dôvodmi podnetu na nariadenie neodkladného opatrenia a mal osvedčené, že v danom prípade je potrebné dočasne upraviť pomery účastníkov konania. Rodičia maloletej sú rozvedení, nebývajú v spoločnej domácnosti a mal. dieťa sa nachádza v osobnej starostlivosti matky na základe rozhodnutia tunajšieho súdu. Ide o dieťa s genetickým ochorením – Downovým syndrómom. Maloletá navštevuje Spojenú školu internátnu v J., počas týždňa je na internáte a víkendy trávi v domácnosti svojej matky. Z obsahu podnetu je zrejmé, že u matky pretrváva problém s požívaním alkoholu. Matka však nadmerné požívanie alkoholu popiera a odmieta podstúpiť liečbu. Sama maloletá pred pedagógmi prezentovala požívanie alkoholu zo strany matky, ako aj jej bratov. Popisovala, že došlo aj k fyzickému konfliktu medzi matkou a jej bratom. Súd mal osvedčené, že u matky sa vyskytuje problém s požívaním alkoholu a z uvedeného dôvodu nie je spôsobilá toho času poskytovať riadnu starostlivosť mal. dieťaťu, pričom je tu dôvodná obava, že svojím správaním ohrozuje dieťa na zdraví a zdravom fyzickom a psychickom vývine, keďže požíva alkohol v prítomnosti dieťaťa, dieťa vníma, že matka je pod vplyvom alkoholu. Dieťa je tiež svedkom fyzického násilia v domácnosti, ktorého sa majú dopúšťa bratia maloletej voči matke, tiež pod vplyvom alkoholu, čo má nepochybne negatívny vplyv na zdravý vývin maloletej. Otec dieťaťa bol v minulosti uznaný za vinného zo zločinu týrania blízkej a zverenej osoby a následne aj z prečinu nebezpečného vyhrážania, ktorých sa dopustil voči matke mal. dieťaťa. Otcovi bol uložený trest odňatia slobody, ktorý už vykonal. U otca bol zistený chronický alkoholizmus s rozvinutou závislosťou a podľa obsahu podnetu tento problém s požívaním alkoholu pretrváva. Z uvedeného dôvodu je súd toho názoru, že otec nie je spôsobilý zabezpečovať primeranú
starostlivosť mal. dieťaťu Žiadny z príbuzných neprejavil záujem o zabezpečovanie osobnej starostlivosti mal. dieťaťu. Vzhľadom na uvedené súd mal osvedčenú naliehavosť a potrebu rýchleho zásahu súdu do pomerov účastníkov prostredníctvom neodkladného opatrenia. Na základe uvedeného súd nariadil matke odovzdať maloletú A. do dočasnej starostlivosti zariadenia na výkon rozhodnutia súdu. 26. Neodkladné opatrenie bude trvať do právoplatného skončenia konania vedeného na tunajšom súde pod sp. zn. 6P/39/2025 o uloženie výchovného opatrenia mal. dieťaťu, najdlhšie však 6 mesiacov od jeho vykonateľnosti s poukazom na ust. § 367 ods. 2 CMP. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne, v príslušnom počte vyhotovení. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2025:8825200667.3 (dáta aktuálne k 13. 11. 2026). Záväzné je znenie zverejnené súdom.




